-ร่าง-

ประกาศสำนักงานคณะกรรมการกำกับหลักทรัพย์และตลาดหลักทรัพย์
ที่ สน. 17/2563
เรื่อง การผ่อนผันเกี่ยวกับการจัดทำและส่งสำเนางบการเงินและรายงาน
การสอบบัญชีของกองทุนสำรองเลี้ยงชีพเนื่องจากสถานการณ์
การระบาดของโรคติดเชื้อไวรัสโคโรนา 2019 หรือโรคโควิด 19
(Coronavirus Disease 2019 (COVID-19))
\_\_\_\_\_\_\_\_\_\_\_\_\_\_\_\_\_\_\_\_\_

 โดยที่สถานการณ์การระบาดของโรคติดเชื้อไวรัสโคโรนา 2019 หรือโรคโควิด 19 (Coronavirus Disease 2019 (COVID-19)) ได้ส่งผลกระทบต่อการจัดประชุมที่มีการรวมตัวกันของ
บุคคลจำนวนมาก ซึ่งรวมถึงการประชุมใหญ่สมาชิกของกองทุนสำรองเลี้ยงชีพ จึงมีเหตุจำเป็นและ
สมควรในการผ่อนผันเกี่ยวกับการจัดทำและส่งสำเนางบการเงินและรายงานการสอบบัญชีของกองทุนสำรองเลี้ยงชีพต่อสำนักงาน

 อาศัยอำนาจตามความในข้อ 6 โดยได้รับความเห็นชอบจากคณะกรรมการกำกับตลาดทุน แห่งประกาศคณะกรรมการกำกับตลาดทุน ที่ ทน. 89/2558 เรื่อง หลักเกณฑ์การจัดการกองทุนรวม
เพื่อผู้ลงทุนทั่วไป กองทุนรวมเพื่อผู้ลงทุนที่มิใช่รายย่อย กองทุนรวมเพื่อผู้ลงทุนประเภทสถาบัน และกองทุนส่วนบุคคล ลงวันที่ 17 ธันวาคม พ.ศ. 2558 และข้อ 9 แห่งประกาศคณะกรรมการกำกับตลาดทุน ที่ ทน. 89/2558 เรื่อง หลักเกณฑ์การจัดการกองทุนรวมเพื่อผู้ลงทุนทั่วไป กองทุนรวมเพื่อผู้ลงทุนที่มิใช่รายย่อย กองทุนรวมเพื่อผู้ลงทุนประเภทสถาบัน และกองทุนส่วนบุคคล ลงวันที่ 17 ธันวาคม พ.ศ. 2558 ซึ่งแก้ไขเพิ่มเติมโดยประกาศคณะกรรมการกำกับตลาดทุน ที่ ทน. 12/2562 เรื่อง หลักเกณฑ์การจัดการกองทุนรวมเพื่อผู้ลงทุนทั่วไป กองทุนรวมเพื่อผู้ลงทุนที่มิใช่รายย่อย กองทุนรวมเพื่อผู้ลงทุนประเภทสถาบัน และกองทุนส่วนบุคคล (ฉบับที่ 6) ลงวันที่ 9 เมษายน พ.ศ. 2562 สำนักงานออกประกาศไว้ดังต่อไปนี้

 ข้อ 1 ในการจัดทำและส่งสำเนางบการเงินและรายงานการสอบบัญชีของกองทุน
สำรองเลี้ยงชีพให้สำนักงานสำหรับรอบระยะเวลาบัญชีประจำปี พ.ศ. 2562 ให้บริษัทจัดการกองทุน
ส่วนบุคคลดำเนินการอย่างใดอย่างหนึ่งดังต่อไปนี้

 (1) ในกรณีที่มีการรับรองงบการเงินโดยที่ประชุมใหญ่สมาชิกของกองทุนสำรองเลี้ยงชีพ
ให้จัดส่งสำเนางบการเงินและรายงานการสอบบัญชีให้สำนักงาน โดยได้รับการผ่อนผันระยะเวลาการจัดส่ง
เอกสารดังกล่าวเป็นภายใน 240 วันนับแต่วันสิ้นรอบระยะเวลาบัญชีประจำปี ในการนี้ บริษัทจัดการกองทุนส่วนบุคคลต้องมีหนังสือแจ้งให้สำนักงานทราบถึงการดำเนินการดังกล่าวและเปิดเผยงบการเงิน
พร้อมรายงานการสอบบัญชีดังกล่าวให้สมาชิกของกองทุนสำรองเลี้ยงชีพเพื่อทราบโดยทั่วกัน ทั้งนี้
ภายใน 150 วันนับแต่วันสิ้นรอบระยะเวลาบัญชีประจำปี
 (2) ในกรณีที่บริษัทจัดการกองทุนส่วนบุคคลเลือกใช้วิธีการส่งหนังสือขอมติจาก
สมาชิกของกองทุนสำรองเลี้ยงชีพเพื่อรับรองงบการเงินแทนการจัดประชุมใหญ่สมาชิกของกองทุน
สำรองเลี้ยงชีพ ให้บริษัทจัดการกองทุนส่วนบุคคลจัดส่งสำเนางบการเงินและรายงานการสอบบัญชี
ที่ผ่านการรับรองแล้วให้สำนักงานภายใน 150 วันนับแต่วันสิ้นรอบระยะเวลาบัญชีประจำปี และต้อง
เสนองบการเงินพร้อมรายงานการสอบบัญชีดังกล่าวต่อที่ประชุมใหญ่สมาชิกของกองทุนสำรองเลี้ยงชีพ
เพื่อพิจารณาในการประชุมที่จะมีขึ้นในครั้งถัดไป ทั้งนี้ มติดังกล่าวให้เป็นไปตามที่กำหนดไว้ในข้อบังคับของกองทุนสำรองเลี้ยงชีพ

 ข้อ 2 ประกาศนี้ให้ใช้บังคับตั้งแต่วันที่ 25 มีนาคม พ.ศ. 2563 เป็นต้นไป

 ประกาศ ณ วันที่ 13 มีนาคม พ.ศ. 2563

 (นางสาวรื่นวดี สุวรรณมงคล)

 เลขาธิการ

 สำนักงานคณะกรรมการกำกับหลักทรัพย์และตลาดหลักทรัพย์